CELEX: 32015R1316
Language: da
Date: 2015-07-30 00:00:00
Title: Kommissionens gennemførelsesforordning (EU) 2015/1316 af 30. juli 2015 om fravigelse af Rådets forordning (EF) Nr. 850/98 for så vidt angår mindstereferencestørrelsen for bevarelse af havbars (Dicentrarchus labrax)

31.7.2015   
            
            
               DA
            
            
               Den Europæiske Unions Tidende
            
            
               L 203/9
            
         KOMMISSIONENS GENNEMFØRELSESFORORDNING (EU) 2015/1316
   af 30. juli 2015
   om fravigelse af Rådets forordning (EF) Nr. 850/98 for så vidt angår mindstereferencestørrelsen for bevarelse af havbars (Dicentrarchus labrax)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer (1), navnlig artikel 45, stk. 1, og
   ud fra følgende betragtninger:
   
               (1)
            
            
               I henhold til artikel 2, stk. 2, i Europa-Parlamentets og Rådets forordning (EU) nr. 1380/2013 (2) har den fælles fiskeripolitik til formål at sikre, at udnyttelsen af levende marine biologiske ressourcer genopretter og bevarer bestandene af fangede arter på niveauer, der er højere end dem, der giver det maksimalt bæredygtige udbytte.
            
         
               (2)
            
            
               I artikel 45, stk. 1, i forordning (EF) nr. 850/98 fastsættes det, at hvis et øjeblikkeligt indgreb er påkrævet, for at bestande af marine organismer kan bevares, kan Kommissionen ud over bestemmelserne i forordningen eller som undtagelse fra disse vedtage nødvendige foranstaltninger.
            
         
               (3)
            
            
               Ifølge den videnskabelige rådgivning fra både Det Internationale Havundersøgelsesråd (ICES) og Den Videnskabelige, Tekniske og Økonomiske Komité for Fiskeri (STECF) sker der i øjeblikket en kraftig nedgang i biomassen af havbars i Det Keltiske Hav, Den Engelske Kanal, Det Irske Hav og den sydlige del af Nordsøen (ICES-afsnit IVb, IVc og VIIa, VIId til VIIh) som følge af en kombination af faldende rekruttering og stigende fiskeridødelighed. Havbarsen er en langsomt voksende art, som bliver sent kønsmoden. Gydebiomassen nærmer sig det laveste niveau, der nogensinde er observeret. Den nuværende fiskeridødelighed er næsten fire gange større, end bestanden kan bære. ICES anbefaler derfor, at der gennemføres foranstaltninger til at mindske fiskeridødeligheden væsentligt i hele bestandens udbredelsesområde i de ovennævnte områder.
            
         
               (4)
            
            
               Ved Kommissionens gennemførelsesforordning (EU) 2015/111 (3), der er baseret på artikel 12 i forordning (EU) nr. 1380/2013, har Kommissionen vedtaget hasteforanstaltninger for at mindske den fiskeridødelighed, der er forårsaget af pelagiske fartøjer, der fisker efter gydestimer af havbars. Ved Rådets forordning (EU) 2015/523 (4) blev der indført en restriktiv begrænsning med henblik på at mindske dødeligheden forårsaget af lystfiskere. Videnskabelig rådgivning har vist, at en kombination af en begrænsning af fangsterne og en stigning i den bevarelsesmæssige mindstereferencestørrelse ville reducere fiskeridødeligheden mere effektivt.
            
         
               (5)
            
            
               Ved forordning (EF) nr. 850/98 fastsattes referencemindstemål vedrørende bevarelse af marine organismer med det formål at sikre beskyttelse af ungfisk.
            
         
               (6)
            
            
               Havbarsens fire bestandområder, som er fastlagt af ICES, er: Det Keltiske Hav, Den Engelske Kanal, Det Irske Hav og den sydlige del af Nordsøen (ICES-afsnit IVb, IVc, VIIa og VIId til VIIh), Biscayabugten og havområdet ud for den iberiske halvø (ICES-afsnit VIIIa og VIIIb), havområdet ud for den iberiske halvø (ICES-afsnit VIIIc og IXa) og Det Keltiske Hav og vest for Skotland (ICES-afsnit VIa og VIIb og VIIj).
            
         
               (7)
            
            
               Det nuværende mindstemål for havbars, der er fastsat i bilag XII til forordning (EF) nr. 850/98, er 36 cm.
            
         
               (8)
            
            
               For så vidt angår bestanden af havbars i Det Keltiske Hav, Den Engelske Kanal, Det Irske Hav og den sydlige del af Nordsøen (ICES-afsnit IVb, IVc, VIIa og VIId til VIIh) viser oplysninger fra ICES-vurderinger imidlertid, at havbarshunner først bliver kønsmodne, når de er 42 cm lange. Fangststatistikkerne bekræfter, at fiskeri og landing af havbars, der er mindre end 42 cm, fjerner unge havbarshunner på et tidspunkt, hvor de endnu ikke har bidraget til reproduktionen af bestanden. Tilladelse til fangst og landing af havbars, der er mindre end 42 cm, skader derfor denne bestands reproduktionsevne alvorligt, hvilket bidrager væsentligt til den samlede fiskeridødelighed og medfører en alvorlig trussel mod bevarelsen af havbarsbestanden. Eftersom havbarsbestandene i disse ICES-afsnit afhænger af, at havbarshunnerne forbliver i havet, indtil de har formeret sig, er det hensigtsmæssigt at forhøje referencemindstemålet vedrørende bevarelse af denne art til 42 cm.
            
         
               (9)
            
            
               Eftersom kønsmodning synes at afhænge af temperaturen, er det forebyggende at indføre samme begrænsning i de andre nordlige bestande, dvs. i Det Keltiske Hav og vest for Skotland (ICES-afsnit VIa, VIIb og VIIj).
            
         
               (10)
            
            
               Det haster derfor med at træffe foranstaltninger, der forbyder fiskeri og landing af havbars, der er mindre end 42 cm, som en beskyttende foranstaltning for unge havbarser i de to havbarsbestande, som ICES har udpeget: Det Keltiske Hav, Den Engelske Kanal, Det Irske Hav og den sydlige del af Nordsøen (ICES-afsnit IVb, IVc, VIIa og VIId til VIIh) og Det Keltiske Hav og vest for Skotland (ICES-afsnit VIa og VIIb og VIIj). En yderligere forsinkelse af beskyttelsen af unge havbarser vil for alvor øge risikoen for alvorlig beskadigelse af havbarsbestanden, bidrage væsentligt til dens fiskeridødelighed og fremskynde faldet i dens biomasse.
            
         
               (11)
            
            
               Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —
            
         VEDTAGET DENNE FORORDNING:
   Artikel 1
   Uanset bilag XII til forordning (EF) nr. 850/98 bør mindstemålet for havbars (Dicentrarchus labrax) i region 2, som defineret i artikel 2 i nævnte forordning, være 42 cm.
   Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.
   Den får virkning fra den 1. september 2015.
   Inden udgangen af 2017 vurderer Kommissionen, om de foranstaltninger, som indføres ved denne forordning, stadig er nødvendige.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 30. juli 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EFT L 125 af 27.4.1998, s. 1.
   
      (2)  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
   
      (3)  Kommissionens gennemførelsesforordning (EU) 2015/111 af 26. januar 2015 om foranstaltninger, der skal mindske den alvorlige trussel mod bevarelsen af bestanden af havbars (Dicentrarchus labrax) i Det Keltiske Hav, Den Engelske Kanal, Det Irske Hav og den sydlige del af Nordsøen (EUT L 20 af 27.1.2015, s. 31).
   
      (4)  Rådets forordning (EU) 2015/523 af 25. marts 2015 om ændring af forordning (EU) nr. 43/2014 og (EU) nr. 2015/104 for så vidt angår visse fiskerimuligheder (EUT L 84 af 28.3.2015, s. 1).